Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалба изјавена од Тара Концепт ДОО Скопје, преку застапникот Благој Димов, поднесена против Општина Радовиш, по предметот Барање за пристап до информации од јавен карактер, на ден 16.10.2025 година, го донесе следното:

 **Р Е Ш Е Н И Е**

**СЕ ЗАПИРА** постапката по Жалбата изјавена од Тара Концепт ДОО Скопје, преку застапникот Благој Димов, поднесена против Општина Радовиш, заведена во Агенцијата со бр.08-533 на 06.10.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Тара Концепт ДОО Скопје, како што е наведено во Жалбата, на 29.08.2025 година поднелa Барање за пристап до информации од јавен карактер до Општина Радовиш со кое побарал по е-маил да му се достави фотокопија од следните информации:

„-Вкупниот број на правосилни одобренија за градба (високоградба и реконструкција) издадени од страна на Општина Радовиш во периодот од 01.01.2024 до 01.09.2025;

-Имињата на физичките или правните лица на кои им се издадени овие одобренија;

-Катастарските парцели и адреси на објектите за кои се издадени одобренијата;

-Типот на објект (високоградба, реконструкција, станбен/деловен и сл.)“

 Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-533 на 06.10.2025 година.

Агенцијата, преку е-маил заведен со бр.08-533 од 06.10.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации, на 08.10.2025 година до Агенцијата достави е –маил заведен во Агенцијата со бр.08-533 од 08.10.2025 година, a по електронски пат до Агенцијата достави Решение со кое за дел од Барањето 1, 3 и 4 се уважува, а за дел 2 од Барањето-делумно се одбива. Во Образложението на Решението е наведено: „Овластеното лице од имателот на информации со направениот Tест на штетност утврди дека со давање на информациите од точка 2 на Барањето можат да произлeзат штетни последици во делот на откривање на идентитот на физичките лица, односно би значело повреда на заштитата на личните податоци, согласно член 6 став 1 алинеа 2 од Законот за слободен пристап до информации од јавен карактер“. Имателот на информации Во прилог ја достави Табелата.

Барателот на информации на 13.10.2025 година, по електронски пат ја извести Агенцијата дека: „Жалбата ја повлекуваме, бидејќи ги добивме потребните информации“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, бидејќи Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**